Louise Glücková

Louise Elisabeth Glücková ( /ɡlɪk/; * 22. apríl 1943, New York, New York, USA – † 13. október 2023, Cambridge, Massachusetts) bola americká poetka a esejistka.

V roku 2020 získala Nobelovu cenu za literatúru „za jej nezameniteľný poetický hlas, ktorý vďaka strohej kráse dáva individuálnej existencii univerzálny rozmer“.

Životopis 
Narodila v New Yorku a vyrastala na Long Islande. Jej prarodičia z otcovej strany pochádzali z Maďarska a boli židovského pôvodu. Predkovia jej matky Beatrice Grosby boli tiež židovského pôvodu a prišli do USA z Ruska.

Rodičia jej v detstve priblížili grécku mytológiu a mnohé témy klasickej literatúry, napríklad život Johanky z Arku (Jeanne d'Arc).

Maturovala na George W. Hewlett High School v meste Hewlett Bay Park v štáte New York. Na tejto strednej škole začala trpieť mentálnou anorexiou, neskôr nemoc prekonala. Potom študovala na Sarah Lawrence College a na Columbia University in the City of New York, ale titul nezískala.

Okrem skorej spisovateľskej činnosti pôsobila ako učiteľka poézie na niekoľkých akademických inštitúciách. Bola aj lektorkou a rezidenčnou spisovateľkou na Yale University.

Bola dvakrát vydatá. V roku 1967 sa jej manželom stal Charles Hertz Jr. zo známej podnikateľskej rodiny, avšak manželstvo dlho nevydržalo. V roku 1973 sa jej narodil syn Noah, ktorého otcom je jej vtedajší partner John Dranow, ktorý pôsobil ako lektor tvorivého písania na Goddard College. S Dranowom sa vzali v roku 1977 a rozviedli sa v roku 1996.

Žila v Cambridge v Massachusetts.

Dielo a ceny 
Často je popisovaná ako autobiografická poetka; jej dielo je známe svojou emocionálnou intenzitou. Často čerpá z mýtov, histórie alebo prírodných javov; medituje o osobných skúsenostiach a modernom živote, inšpiruje sa psychoanalýzou, ktorú sama v mladosti sedem rokov absolvovala. Zaoberala sa aj témami izolácie, osamelosti, sklamania, odmietnutia a strát, preto ju niekedy recenzenti označujú za pochmúrnu a temnú poetku.

Za svoje dielo získala rad významných literárnych ocenení v USA, okrem iných National Book Critics Circle Award (1985), Pulitzerovu cenu za poéziu (1993), Bollingenskú cenu (2001), National Book Award for Lyrics (2014) a National Humanities Medal (2016). V rokoch 2003 až 2004 bola básnikom laureátom knižnice Kongresu USA. V roku 2020 nasledovala ďalšia vysoká pocta, Nobelova cena za literatúru.

Výberová bibliografia

Básnické zbierky 
 Firstborn (1968)
 The House on Marshland (1975)
 Descending Figure (1980)
 The Triumph of Achilles (1985)
 Ararat (1990)
 The Wild Iris (1992)
 The First Four Books of Poems (1995)
 Meadowlands (1997)
 Vita Nova (1999)
 The Seven Ages (2001)
 Averno (2006)
 A Village Life (2009)
 Poems: 19622012 (2012)
 Faithful and Virtuous Night (2014)

Próza 
 Proofs and Theories: Essays on Poetry (1994)
 American Originality: Essays on Poetry (2017)

České vydania 
 Vítr z Narragansettu, Praha: Fra, 2002, preložil Petr Mikeš (ukážky z tvorby)
 Divoký kosatec (The Wild Iris), Zblov: Opus 2007, preložila Veronika Revická
 Noc věrnosti a ctnosti (Faithful and Virtuous Night), Praha: Argo 2017, preložila Tereza Vlášková

Referencie

Iné projekty

Externé odkazy 
 Louise Glück – Poetry Foundation
 About Louise Glück – Academy of American Poets

Zdroj 

Osobnosti z New Yorku
Básnici USA
Esejisti USA
Básnici píšuci po anglicky
Nositelia Nobelovej ceny za literatúru
Víťazi Pulitzerovej ceny
Nositelia Nobelovej ceny z USA
Nositeľky Nobelovej ceny
Členovia American Academy of Arts and Sciences
Vyučujúci na Yale University
Absolventi Kolumbijskej univerzity